Zagreb, 19. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Josipa Petkovića Fajnika, općinskog načelnika Općine Krašić,** na 72. sjednici, održanoj 19. prosinca 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Josipa Petkovića Fajnika, općinskog načelnika Općine Krašić, neće se pokrenuti, obzirom da iz zaprimljenog očitovanja i dokumentacije Općine Krašić u pogledu njegova boravka na četiri službena puta u razdoblju od 2013.g. do danas na temelju četiri izdana putna naloga te korištenja službenog vozila Općine Krašić tijekom 24 sata dnevno na temelju Pravilnika iz 2006.g., ne proizlaze okolnosti koje bi upućivale na moguću povredu članka 5. ZSSI-a, članka 7. ZSSI-a ili povredu koje druge odredbe ZSSI-a.**

Obrazloženje

U Povjerenstvu je dana 17. siječnja 2019.g. pod brojem 711-U-399-P-30/19-01-3 zaprimljena neanonimna prijava mogućeg sukoba interesa podnesena protiv dužnosnika Josipa Petkovića Fajnika, općinskog načelnika Općine Krašić,povodom koje se vodi predmet P-30/19.

U navedenoj prijavi se u bitnome navodi da dužnosnik Josip Petković Fajnik od stupanja na dužnost općinskog načelnika Općine Krašić, koju obnaša u tri mandata, u kontinuitetu koristi službeno vozilo Općine Krašić 24 sata dnevno. Nadalje se navodi da su članovi Općinskog vijeća Općine Krašić postavljali pitanja dužnosniku koristi li službeno vozilo isključivo u službene svrhe i da li za njegovo korištenje vodi službenu evidenciju, kao i da je zatražen uvid u navedenu službenu evidenciju, nakon čega je odgovoreno da se o službenom vozilu ne vodi evidencija o korištenju niti postoji obveza njezina vođenja. Podnositelj ističe kako je potrebno utvrditi zakonitost korištenja imovine u vlasništvu Općine Krašić te da nije jasno na temelju čega se može utvrditi je li se službeno vozilo koristi u službene svrhe i temeljem čega se isplaćuje navedeni dohodak u naravi. Također se napominje da su na službenim internetskim stranicama Općine Krašić objavljeni podaci o dužnosnikovu putovanju u parlament Europske unije u Bruxelles, iz kojeg je razloga potrebno utvrditi tko je podmirio troškove smještaja, putovanja i dnevnica tog putovanja.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i dužnosnik Josip Petković Fajnik povodom obnašanja dužnosti općinskog načelnika Općine Krašić obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od Općine Krašić dopisom Broj: 711-I-142-P-30/19-02-17 od 23. siječnja 2019.g.

Navedenim dopisom zatraženo je očitovanje na okolnosti imaju li dužnosnik Josip Petković Fajnik, općinski načelnik Općine Krašić ili njegov zamjenik pravo na korištenje službenog vozila 24 sata dnevno, ako imaju na temelju kojeg akta ostvaruju to pravo, tko je i kada donio navedeni opći akt, koristi li netko od dužnosnika Općine Krašić isto pravo, vodi li se službene evidencija o korištenju službenog vozila, zajedno sa pozivom na dostavu cjelokupne dokumentacije koja se odnosi na korištenje službenog vozila (opći akt, evidencije o korištenju) te je li navedeni dužnosnik u razdoblju od 2013.g. do danas boravio na službenom putu radi odlaska u parlament Europske unije, tko ga je pozvao na taj put i tko je platio troškove smještaja, putovanja i dnevnica tog putovanja, zajedno sa dokumentacijom o istom (pozivno pismo, putni nalog i druga dokumentacija).

Na zahtjev Povjerenstva, Općina Krašić očitovala se dopisom, KLASA: 023-08/19-01/02, URBROJ: 238/15-02-19-2 od 8. veljače 2019.g. u kojem se navodi da Općina Krašić od svog postojanja ima jedno službeno vozilo srednje klase koje 24 sata dnevno može koristiti općinski načelnik, ako dužnost obnaša profesionalno. Službeno vozilo se koristi na temelju Pravilnika o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije i sredstava za službena putovanja, a koji je usvojen je dana 14. veljače 2006.g. Iznosi se da je dužnosnik Josip Petković Fajnik od 2013.g. boravio na više službenih putovanja, za koja je ukupno ispunio i predao Općini Krašić samo 4 putna naloga, i to nalog u veljači 2014.g., nalog u svibnju 2015.g, nalog lipnju 2016.g. i nalog u listopadu 2017.g. te da svakodnevno obavlja razne poslove i gotovo sve službene dužnosti za Općinu Krašić, jer su osim njega u općinskim službama zaposlene još samo dvije službenice koje rade isključivo uredski posao, iz kojeg su razloga svi terenski poslovi i obveze Općine Krašić bili obavljeni od strane općinskog načelnika korištenjem služenog vozila Općine, VW Golf V, 2007.g.

Jedan od navedena četiri putna naloga odnosi se i na službeni put u Bruxelles, gdje je dužnosnik u ime Općine Krašić pozvan da sudjeluje u otvaranju izložbe u parlamentu Europske unije dana 14. i 15. lipnja 2016.g., koja je je bila posvećena blaženom kardinalu Alojziju Stepincu, rođenom na području Općine Krašić, ujedno i zaštitnik Općine. Navodi se da je taj putni nalog iznosio 1.053,20 kuna, pri čemu je zrakoplovna karta za put bila plaćena od strane Ureda zastupnice u parlamentu Europske unije Marijane Petir, koja je izložbu inicirala i suorganizirala. Na navedenoj izložbi je Općina Krašić bila uključena manjim dijelom i u samu organizaciju, odnosno kroz predstavljanje vina i hrane iz Općine Krašić u parlamentu Europske unije.

Općina Krašić u svom očitovanju naglašava da je tom prigodom trebao biti prisutan u Bruxellesu barem općinski načelnik Općine Krašić, iako bi na tom događaju trebao sudjelovati i predsjednik Općinskoga vijeća Općine Krašić i poneki drugi članovi tog predstavničkog tijela te se navodi da je jedini razlog zbog kojeg na takve manifestacije putuje samo općinski načelnik Općine Krašić racionalno i štedljivo upravljanje proračunskim sredstvima Općine Krašić s ciljem njezina predstavljena na najvišoj razini izvršne vlasti. Navodi se i da je dužnosnik imao troškove službenom putu u Bruxellesu, kao i da je ispunio i predao putni nalog te se ponovno napominje da je u razdoblju od 2013.g. zatražena isplata po putnim nalozima od strane općinskoga načelnika 4 puta, iako je zakonsko pravo da se putni nalog izdaje kada se boravi na službenom putu više od 8 radnih sati u kontinuitetu.

Očitovanju Općine Krašić prileže putni nalog broj 2 od 18. veljače 2014.g. za dužnosnika Josipa Petkovića Fajnika radi odlaska na sastanak sa Zagrebačkom županijom i Županijskom upravom za ceste Zagrebačke županije dana 18. veljače 2014.g., za što mu je isplaćen iznos od 123,00 kn, koji obuhvaća iznos dnevnice i troškove parkinga, jer je dužnosnik koristio službeno vozilo Općine Krašić, putni nalog Broj: 1/15 od 25. svibnja 2015.g. za dužnosnika Josipa Petkovića Fajnika radi službenog puta u Šenkovec dana 22. svibnja 2015.g., radi posjete povodom Dana Općine Šenkovec, za što mu je isplaćen iznos od 122,00 kn, koji obuhvaća iznos dnevnice i troškove cestarine, jer je dužnosnik koristio službeno vozilo Općine Krašić, putni nalog Broj: 3/16 od 13. lipnja 2016.g. za dužnosnika Josipa Petkovića Fajnika radi službenog puta u Bruxelles, Belgija, radi otvorenja izložbe i konferencije o blaženom kardinalu Alojziju Stepincu, u trajanju dva dana 14. i 15. lipnja 2016.g., za što mu je isplaćen iznos dnevnice od 1.053,20 kn, i putni nalog broj 11/2017 od 5. listopada 2017.g. za dužnosnika Josipa Petkovića Fajnika radi odlaska na konferenciju i seminar u Ministarstvo regionalnog razvoja i fondova Europske unije dana 6. listopada 2017.g., za što mu je isplaćen iznos od 133,00 kn, koji obuhvaća iznos dnevnice i troškove auto-ceste, jer je dužnosnik koristio službeno vozilo Općine Krašić.

Očitovanju Općine Krašić prileži i Pravilnik o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije i sredstava za službena putovanja, a koji je dana 14. veljače 2006.g. donijelo Općinsko poglavarstvo Općine Krašić („Glasnik Zagrebačke županije“ broj 10/2006.). Isti je Pravilnik potpisao Dubravko Mačečević, predsjednik Općinskog poglavarstva.

Člankom 1. navedenog Pravilnika utvrđuje se da se istim uređuje korištenje službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije i sredstava za službena putovanja u inozemstvo i u zemlji, na teret sredstava općinskog proračuna, te prava i obveze općinskih dužnosnika i službenika u svezi s korištenjem te imovine, odnosno s korištenjem usluga drugih osoba, troškovi kojih se podmiruju iz općinskog proračuna u obavljanju poslova iz djelokruga Općine Krašić.

Prema članku 2. Pravilnika općinski dužnosnici, i osobe koje bira, odnosno imenuje Općinsko vijeće Općine Krašić, Općinsko poglavarstvo Općine Krašić ili načelnik Općine te općinski službenici, radi ostvarivanja prava iz tog Pravilnika, dijele se u dvije skupine: I. skupina - predsjednik Općinskog vijeća, - načelnik, - potpredsjednici Općinskog vijeća, - zamjenik načelnika. II. skupina - član Općinskog poglavarstva koji nije pročelnik, a dužnost obavlja profesionalno, - pročelnik Jedinstvenog upravnog odjela. Predsjednik i potpredsjednik Općinskog vijeće te načelnik i zamjenik načelnika ostvaruju prava iz navedenog Pravilnika, ako dužnost obavljaju profesionalno.

Nadalje, prema članku 3. Pravilnika pravo na korištenje službenoga osobnog automobila srednje klase, 24 sata dnevno, pripada općinskim dužnosnicima I. skupine ako dužnost obavljaju profesionalno. Pravo na korištenje službenoga osobnog automobila srednje klase, u obavljanju službe, pripada općinskim dužnosnicima II. skupine ako dužnost obavljaju profesionalno.

Člankom 10. stavkom 3. navedenog Pravilnika propisano je da evidencije o službenim putovanjima vode stručne službe u Jedinstvenom upravnom odjelu.

Uvidom u izvješća o imovinskom stanju koje je dužnosnik Josip Petković Fajnik podnosio Povjerenstvu povodom obnašanja dužnosti općinskog načelnika Općine Krašić u mandatu 2013.g. – 2017.g. te mandatu 2017.g. – 2021.g., dužnosnik je navodio da istu dužnost obnaša profesionalno, u zasnovanom radnom odnosu.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz zaprimljenog očitovanja i dokumentacije Općine Krašić proizlazi da su dužnosniku Josipu Petkoviću Fajniku u razdoblju od 2013.g. do danas izdana četiri putna naloga radi službenog puta, od čega se tri putna naloga odnose na službeni put u Republici Hrvatskoj (Dan Općine Šenkovec, sastanak sa predstavnicima Zagrebačke županije te konferencija u organizaciji Ministarstva regionalnog razvoja i fondova Europske unije) kada je dužnosnik koristio službeno vozilo Općine Krašić te su mu isplaćivani troškovi cestarine odnosno parkinga kao i pola iznosa dnevnice, jer je dužnosnik boravio na službenom putu više od 8 sati neprekidno.

Jedan od četiri navedena putna naloga odnosi se na službeno putovanje u inozemstvo, u Bruxelles, Kraljevina Belgija, gdje je boravio radi prisustvovanja otvaranju izložbe i konferencije o blaženom kardinalu Alojziju Stepincu, zaštitniku Općine, na kojoj su ujedno predstavljani proizvodi s područja Općine Krašić, a gdje je boravio 14. i 15. lipnja 2016.g., te mu je od strane Općine Krašić isključivo isplaćen iznos dvije međunarodne dnevnice, dok je ostale troškove podmirio Ured zastupnice u Europskom parlamentu Marijane Petir.

Sukladno navedeno, dužnosnik je boravio na četiri službena puta na temelju četiri izdana putna naloga, iz razloga koji su od javnog interesa za Općinu Krašić, u kojoj obnaša dužnost čelnika izvršne vlasti. Općina Krašić platila je za tri službena putovanja u zemlji dnevnice za putovanja te druge opravdane troškove (cestarina, parking), jer je dužnosnik na službenom putu u zemlji koristio službeno vozilo, dok je u pogledu službenog puta u inozemstvo, gdje dužnosnik nije koristio službeno vozilo, platila iznos međunarodne dnevnice, a druge troškove putovanja, troškova smještaja ili prehrane, nije platila Općina Krašić, već je iste troškove podmirio jedan od organizatora manifestacije na kojoj je dužnosnik nazočio.

Nadalje, u pogledu prava na korištenje službenog vozila, iz očitovanja Općine Krašić proizlazi da je isto uređeno Pravilnikom koji je u 2006.g. donijelo tadašnje Općinsko poglavarstvo Općine Krašić. Prema odredbama tog Pravilnika u I. skupinu osoba radi ostvarivanja prava sukladno odredbama Pravilnika spada i općinski načelnik koji ima pravo koristiti službeno vozilo srednje klase 24 sata dnevno, pod uvjetom da dužnost obnaša profesionalno.

Obzirom da je dužnosnik Josip Petković Fajnik naveo da dužnost općinskog načelnika Općine Krašić obnaša profesionalno, na temelju odredbi navedenog Pravilnika, dužnosnik ima pravo neograničenog korištenja službenog vozila u vlasništvu Općine Krašić.

Odredbama navedenog Pravilnika nije propisana obveza vođenja službene evidencije za korištenje službenog vozila od strane dužnosnika niti tko bi bio obvezan voditi tu evidenciju. Povjerenstvo nije nadležno tijelo koje bi propitivalo je li dužnosnik na temelju korištenja službenog vozila istodobno podliježe obvezi plaćanja poreza na dohodak odnosno može li se ostvarivanje navedenog prava smatrati primanjem dohotka u naravi koje bi podlijegalo takvom oporezivanju, što je u nadležnosti Porezne uprave, ako bi službeno vozilo koristio i u privatne svrhe.

Povjerenstvo stoga ocjenjuje navode prijave neosnovanima i nevjerodostojnima, jer su dužnosniku Josipu Petkoviću Fajniku za službena putovanja izdavani putni nalozi koji sadrže specifikaciju putnih troškova na koje ima pravo, dok je u pogledu korištenja službenog vozila dužnosnik isto ovlašten koristiti 24 sata dnevno, sukladno Pravilniku iz 2006.g. koji je donesen prije njegova stupanja na dužnost.

Stoga nisu utvrđene okolnosti koje bi upućivale da bi dužnosnik Josip Petković Fajnik počinio povredu članka 5. ZSSI-a, kojeg od zabranjenih djelovanja dužnosnika iz članka 7. ZSSI-a ili povredu neke druge odredbe ZSSI-a te se postupak protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Josip Petković Fajnik, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana